钦定古今图书集成/明伦汇编/氏族典/第348卷 > 周尚文
## 钦定古今图书集成/明伦汇编/氏族典/第348卷 > 周尚文

按《明外史周尚文传》：“尚文，字彦章，西安后卫人。幼读
书，粗晓大义，多谋略，精骑射。袭指挥同知，屡出塞有
功，进指挥使。久之，进署都指挥佥事，充甘肃游击将
军。嘉靖元年，改宁夏参将，寻进都指挥同知，为凉州
副总兵。九年，擢署都督佥事，充宁夏总兵官。寇掠西
海，过宁夏，巡抚杨志学议发兵邀尚文，不从，劾解职。”
久之，起山西副总兵。寻以总兵官镇延绥。尚文优将
才，负气桀傲，所至与文吏竞，文吏又往往挫折之，以
故弥不相得。巡抚贾启劾尚文老悖，兵部请调之甘
肃，帝不从。巡按张光祖言“两人必不可共处”，乃革尚
文任。吉囊大入，尚文奋击之，获首功百三十馀，乃以
为都督同知。二十一年以总兵官镇大同。吉囊数万
骑犯前卫，尚文与战，斩获多。进右都督，复进左都督。
初，俺荅及吉囊诸子盛强，诸边岁受其患，大同尢甚。
自尚文莅镇，规画战守，备边民息肩者数年。二十七
年卒。尚文清约爱士，得士死力。善用间，知敌中曲折，
故战辄有功。穆宗立，谥“武襄。”